Ná ’n weldeurdagte en inklusiewe proses van die dramadepartement is die voorstel vir die naamverandering deur die uitvoerende komitee van die US-raad goedgekeur. Dit was in oorleg met die universiteit se komitee vir die naamgewing en vernoeming van geboue, lokale en ander geriewe.
Small is in Desember 2015 deur die US met ’n eredoktorsgraad in die lettere vereer. Hy het in 2012 die Hertzogprys vir sy drama-oeuvre ontvang.
Die eertydse H.B. Thom-teater, wat voor die opknappings ’n enkele ouditorium gehad het, is uitgebrei om ’n seminaarkamer en ’n kleiner laboratoriumteater in te sluit.
Die dramadepartement se gebou sluit nou vir die eerste keer funksioneel by die teaterkompleks aan. Twee nuwe klankateljees, ’n televisieopnameateljee, ’n redigeerateljee, ’n rekenaarlokaal en uitgebreide repetisielokale is nuwe toevoegings. Die tegniese departement het ook ’n herontwerpte teaterwerkswinkel, twee rekwisietekamers en ’n splinternuwe kostuumateljee en -pakkamer.